送葉尚書
作者：陸游
朝代：宋

paragraphs: 曩歲榜扁舟，萬里歸自蜀。
五月下瞿唐，六月過浮玉。
於時始識公，一笑忘暑毒。
羽扇臨清流，華觴跋紅燭。
一別十五年，去日如電速。
孤生晚還朝，斂退慚陸陸。
要津非所冀，見公心自足。
斥歸又七載，衰病將就木。
造物哀其窮，公來位嶽牧。
每見語諄諄，與世異寒燠。
聖朝方急賢，登用及釣筑。
如公實舊德，顧豈待夢卜。
初聞一札下，已報四輩趣。
懸知新天子，虛懷須啟沃。
願公論其大，始爲天下福。
即宣垂拱麻，寧復摛文宿。